## Zakon o novčanim poticajima i naknadama u poljoprivredi i ribarstvu

### NN 29/1999 (26.3.1999.), Zakon o novčanim poticajima i naknadama u poljoprivredi i ribarstvu

# **ZASTUPNIČKI DOM HRVATSKOGA DRŽAVNOG SABORA**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O NOVČANIM POTICAJIMA I NAKNADAMA U POLJOPRIVREDI I RIBARSTVU**

Proglašavam Zakon o novčanim poticajima i naknadama u poljoprivredi
i ribarstvu, koji je donio Zastupnički dom Hrvatskoga državnog sabora na
sjednici 12. ožujka 1999.

Broj: 081-99-574/1
Zagreb, 18. ožujka 1999.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O NOVČANIM POTICAJIMA I NAKNADAMA U**

**POLJOPRIVREDI I RIBARSTVU**

I. TEMELJNE ODREDBE

Članak 1.

Ovim se Zakonom uređuje vrsta i visina novčanih poticaja i naknada u
poljoprivredi i ribarstvu, utvrđuju područja na kojima se pojedini novčani
poticaji ostvaruju u povećanom iznosu (u daljnjem tekstu: strateška područja),
određuju korisnici prava na novčane poticaje i naknade za domaću proizvodnju
i usluge u poljoprivredi i ribarstvu te način osiguranja i korištenja tih
novčanih poticaja i naknada.

Članak 2.

(1) Poljoprivredna i ribarska proizvodnja koja se potiče jest proizvodnja
od interesa za Republiku Hrvatsku i za nju se utvrđuju novčani poticaji
u poljoprivredi i ribarstvu (u daljnjem tekstu: novčani poticaji).

(2) Naknada u poljoprivredi ( u daljnjem tekstu: naknada), u smislu
ovoga Zakona, jest povrat dijela novčanih sredstava za prodano i isporučeno,
deklarirano poljoprivredno sjeme.

(3) Sredstva za novčani poticaj i naknadu iz stavka 1. i 2. ovoga članka
osiguravaju se u državnom proračunu.

Članak 3.

(1) Pravo na novčani poticaj i naknadu imaju fizičke i pravne osobe
koje obavljaju djelatnost poljoprivrede i ribarstva, te provode uzgojno
selekcijske mjere u stočarstvu i zdravstvenu zaštitu mlijeka, s prebivalištem
ili sjedištem u Republici Hrvatskoj, tj. koji proizvode za tržište ili
daju uslugu na tržištu Republike Hrvatske (u daljnjem tekstu: korisnici).

(2) Ministarstvo poljoprivrede i šumarstva (u daljnjem tekstu: Ministarstvo)
dužno je voditi popis fizičkih i pravnih osoba po vrijednosnim iskazima
ostvarenih novčanih poticaja i naknada.

(3) Pravne osobe iz stavka 1. ovoga članka dužne su voditi popis ostvarenih
novčanih poticaja i naknada sukladno zahtjevima koje podnose Ministarstvu.

Članak 4.

(1) Novčani poticaj i naknada isplaćuju se korisnicima putem Ministarstva
na temelju njihovih zahtjeva neposredno ili posredno preko pravne osobe
određene propisom ministra poljoprivrede i šumarstva (u daljnjem tekstu:
ministar).

(2) Pravna osoba iz stavka 1. ovoga članka dužna je krajnjem korisniku
isplatiti iznos poticaja ili naknade odmah kada je novac doznačen na njihov
žiroračun.

II. NOVČANI POTICAJI ZA POLJOPRIVREDNU I RIBARSKU PROIZVODNJU

Članak 5.

Pravo na novčani poticaj ostvaruje se za:

1. proizvodnju kravljeg, kozjeg i ovčjeg mlijeka,

2. uzgoj uzgojno valjanoga rasplodnog podmlatka goveda, svinja, ovaca,
koza, konja, kunića, peradi i selekcioniranih matica pčela,

3. držanje uzgojno valjanih rasplodnih grla izvornih i zaštićenih pasmina,

4. proizvodnju umatičene ždrebadi toplokrvnih pasmina (osim lipicanske)
i pasmine hrvatski hladnokrvnjak,

5. testiranje uzgojno valjanih životinja,

6. nabavu uzgojno valjanih rasplodnjaka,

7. proizvodnju sjemena (sperme) uzgojno valjanih bikova i nerasta,

8. provedbu uzgojnog programa u govedarstvu,

9. držanje osnovnog stada goveda, ovaca i koza na strateškom području
utvrđenom ovim Zakonom,

10. tov stoke u govedarstvu i svinjogojstvu,

11. držanje pčela i proizvodnju meda,

12. uzgoj pernate divljači,

13. proizvodnju mesnog, koštanog i ribljeg brašna,

14. provedbu uzgojno selekcijskih mjera u stočarstvu i zdravstvenu zaštitu
mlijeka,

15. proizvodnju žita, uljarica i šećerne repe,

16. proizvodnju duhana,

17. proizvodnju loznih sadnica (cijepova) preporučenih sorti, sadnica
maslina preporučenih sorti, sadnica lavande preporučenih sorti,

18. proizvodnju plodova maslina za preradu,

19. podizanje novih višegodišnjih nasada u voćarstvu,

20. podizanje novih nasada vinograda,

21. proizvodnju grožđa na otocima, poluotoku Pelješcu, općinama Dubrovačko
primorje, Konavle, Župa dubrovačka, Seget Donji, Marina i Primošten, te
područjima grada Dubrovnika i grada Šibenika,

22. uzgoj morske ribe,

23. uzgoj školjaka,

24. uzgoj slatkovodne ribe,

25. ulov male plave ribe za preradu (srdele, inćuna i papaline),

26. proizvodnju svih vrsta ribljih proizvoda od domaćeg ulova male plave
ribe (srdele, inćuna i papaline) (u daljnjem tekstu: riblji proizvodi),

27. lavandino ulje.

Članak 6.

Novčani poticaji iz članka 5. ovoga Zakona iznose za:

 1. mlijeko dobiveno od:

```
1) krava                                0,55 kn po litri

 2) krava na strateškom području        0,90 kn po litri

 3) ovaca i koza                        1,00 kn po litri

 4) ovaca i koza na strateškom području 1,50 kn po litri

 2. uzgojno valjani rasplodni podmladak:

 1) umatičena goveda                    1.480,00 kn po grlu

 2) umatičena goveda na strateškom

    području                            2.000,00 kn po grlu

 3) umatičene ovce i koze               450,00 kn po grlu

 4) umatičene ovce i koze na strateškom

    području                            650,00 kn po grlu

 5) upisane ovce i koze                 200,00 kn po grlu

 6) upisane ovce i koze na strateškom

     području                           300,00 kn po grlu

 7) umatičene svinje                    530,00 kn po grlu

 8) umatičene svinje na strateškom

    području                            720,00 kn po grlu

 9) umatičeni i upisani konji         1.850,00 kn po grlu

10) umatičeni i upisani konji na

    strateškom području               2.500,00 kn po grlu

11) uzgojno valjani kunići               10,00 kn po grlu

12) uzgojno valjana perad                12,00 kn po kom.

13) uzgojno valjane odabrane matice

    pčela                                40,00 kn po kom.

14) uzgojno valjane odabrane matice

    pčela na strateškom području         60,00 kn po kom.

3. uzgojno valjana rasplodna grla
   izvornih i zaštićenih pasmina:

1) goveda - pasmine istarsko govedo i
   slavonsko - srijemski podolac:

a) ženska grla                          2.000,00 kn po grlu

b) ženska grla po telenju               5.000,00 kn

c) muška odabrana grla                  5.500,00 kn po grlu

2) konji - pasmine lipicanac, hrvatski
   posavac i međimurski konj:

a) ženska grla                          700,00 kn po grlu

b) ženska grla po ždrebljenju         1.500,00 kn

c) muška odabrana grla                1.850,00 kn po grlu

3) svinje - pasmine turopoljska i
   crna slavonska:

a) ženska grla                          250,00 kn po grlu

b) ženska grla po prasenju              550,00 kn

c) muška odabrana grla                  750,00 kn po grlu

4) ovce - pasmine dubrovačka ruda i
   istarska

a) ženska grla                          150,00 kn po grlu

b) ženska grla po janjenju              400,00 kn

c) muška odabrana grla                  350,00 kn po grlu

5) magarci - domaćeg uzgoja

a) ženska grla                          250,00 kn po grlu

b) ženska grla po pulenju               750,00 kn

c) muška odabrana grla                  600,00 kn po grlu

6) purani - pasmine zagorski puran

a) ženska grla                          110,00 kn po grlu

b) muška odabrana grla                  140,00 kn po grlu

 4. proizvodnju umatičene ždrebadi:

1) toplokrvne pasmine konja

   (osim lipicanske)                  1.850,00 kn po ždrebetu

2) hrvatski hladnokrvnjak             1.850,00 kn po ždrebetu

 5. testiranje uzgojno valjanih životinja:

1) performance test bika:

a) za korištenje putem umjetnog

   osjemenjivanja                     5.000,00 kn po grlu

b) za korištenje putem prirodnog

   pripusta                           2.600,00 kn po grlu

2) progeni test bikova na tovne

   osobine                                1,85 kn po kg žive mase

3) performance test ovnova i jarčeva za

  korištenje putem prirodnog pripusta   500,00 kn po grlu

4) test radne sposobnosti pastuha     3.700,00 kn po grlu

5) testiranje matica pčela              100,00 kn po matici

 6. nabavu uzgojno valjanih rasplodnjaka:

1) bikovi:

a) za korištenje putem umjetnog

   osjemenjivanja                     3.000,00 kn po grlu

b) za korištenje putem prirodnog

   pripusta                           1.500,00 kn po grlu

2) nerastovi:

a) za korištenje putem umjetnog

   osjemenjivanja                     1.500,00 kn po grlu

b) za korištenje putem prirodnog

   pripusta                           1.000,00 kn po grlu

7. proizvodnju sjemena uzgojno
   valjanih bikova i nerasta:

  1) sjeme elitnog bika                  14,00 kn po dozi

2) sjeme pozitivno testiranog bika       12,00 kn po dozi

3) sjeme pozitivno testiranog bika,

   jedna osobina negativna                7,00 kn po dozi

4) sjeme djelomično testiranog bika -

   pozitivan test                         9,00 kn po dozi

5) sjeme bika u testu                     5,00 kn po dozi

6) proizvedena i realizirana doza sjemena

   uzgojno valjanih nerasta               5,00 kn po dozi

8. poticaj provedbe uzgojnog programa u
   govedarstvu:

1) nabava sjemena bikovskih očeva         70,00 kn po dozi

2) poticaj proizvođaču pozitivno testiranog bika

   u performance testu čija je namjena korištenje

   za umjetno osjemenjivanje            3.000,00 kn po biku

 9. držanje osnovnog stada na strateškom
    području

1) krave u sustavu krava-tele             800,00 kn po grlu

2) krave za proizvodnju mlijeka           300,00 kn po grlu

3) ovce i koze                             75,00 kn po grlu

10. poticaj tova stoke:

1) utovljena junad                         450,00 kn po grlu

2) utovljena junad na strateškom

   području                                700,00 kn po grlu

3) utovljene svinje na strateš. području   110,00 kn po grlu

11. poticaj držanja pčela i proizvodnje meda:

1) po košnici                               30,00 kn

2) po košnici na strateškom području        35,00 kn

3) za proizvodnju meda                       3,50 kn po kg

12. uzgoj pernate divljači:

1) fazanski pilići                           7,00 kn po komadu

2) fazani za lov                            12,00 kn po komadu

3) divlji pačići                             7,00 kn po komadu

13. poticaj proizvodnje mesnog, koštanog i

    ribljeg brašna                           0,20 kn po kg

14. poticaj za doprinos razvoju stočarske
    proizvodnje:

1) provedba uzgojno selekcijskih mjera

   u stočarstvu                             17,50 kn/1000 litara mlijeka

2) provedba programa zdravstvene

   zaštite mlijeka                           2,70 kn/1000 litara mlijeka

15. proizvodnju žita, uljarica i šećerne repe:

1) pšenice                               1.050,00 kn po hektaru

2) durum pšenice                         1.300,00 kn po hektaru

3) ječma - pivarskog                     1.200,00 kn po hektaru

4) ječma                                   500,00 kn po hektaru

5) raži                                  1.200,00 kn po hektaru

6) suncokreta                            1.270,00 kn po hektaru

7) soje                                  1.170,00 kn po hektaru

8) uljane repice                         1.100,00 kn po hektaru

9) šećerne repe                          2.260,00 kn po hektaru

16. proizvodnju lista duhana                 4,00 kn po kg

17. proizvodnju sadnica:

1) loznih sadnica (cijepova) preporučenih

   sorti                                    1,00 kn po komadu

2) sadnica maslina preporučenih sorti       5,00 kn po komadu

3) sadnica lavande preporučenih sorti       6,00 kn po komadu

18. proizvodnju plodova maslina za preradu  0,89 kn po kg

19. podizanje novih višegodišnjih nasada u
    voćarstvu:

   1) jabuke:

a - na ostalom području                 19.400,00 kn po hektaru

b - na strateškom području              25.850,00 kn po hektaru

 2) kruške:

a - na ostalom području                 19.400,00 kn po hektaru

b - na strateškom području              25.850,00 kn po hektaru

 3) višnje:

a - na ostalom području                 10.800,00 kn po hektaru

b - na strateškom području              14.350,00 kn po hektaru

 4) breskve:

a - na ostalom području                 13.600,00 kn po hektaru

b - na strateškom području              18.100,00 kn po hektaru

 5) šljive:

a - na ostalom području                  9.000,00 kn po hektaru

b - na strateškom području              12.000,00 kn po hektaru

 6) mandarine:

a - na ostalom području                 21.600,00 kn po hektaru

b - na strateškom području              28.700,00 kn po hektaru

 7) bademi:

a - na ostalom području                  7.300,00 kn po hektaru

b - na strateškom području               9.750,00 kn po hektaru

 8) orasi:

a - na ostalom području                 11.200,00 kn po hektaru

b - na strateškom području              14.900,00 kn po hektaru

 9) lješnjaci:

a - na ostalom području                  7.300,00 kn po hektaru

b - na strateškom području               9.750,00 kn po hektaru

10) masline:

a - na ostalom području                 18.000,00 kn po hektaru

b - na strateškom području              23.900,00 kn po hektaru

11) trešnje:

a - na ostalom području                 14.650,00 kn po hektaru

b - na strateškom području              19.500,00 kn po hektaru

20. podizanje novih vinograda:

1) na strateškim područjima             40.000,00 kn po hektaru

2) ostalom dijelu Hrvatske              28.000,00 kn po hektaru

```

21. proizvodnju grožđa na otocima, poluotoku Pelješcu općinama    Dubrovačko
primorje, Konavle, Župa dubrovačka, Seget Donji,    Marina i Primošten
te područjima grada Dubrovnika i grada Šibenika 2.600,00 kuna po hektaru

22. uzgoj morske ribe:

```
1) na otocima                   7,00 kn po kg

2) na kopnu                     5,00 kn po kg

23. uzgoj školjaka:

1) dagnje                       1,00 kn po kg

2) kamenica                     0,50 kn po komadu

24. uzgoj slatkovodne ribe:

1) šaran                        3,30 kn po kg

2) amur i tolstolobik           3,30 kn po kg

3) pastrva                      5,00 kn po kg

4) smuđ                         5,00 kn po kg

5) som                          5,00 kn po kg

25. ulov male plave ribe

(srdela, inćuna i papaline)     0,20 kn po kg

26. proizvodnja ribljih proizvoda:

1) na otocima                   3.40 kn po kg

2) na kopnu                     2.85 kn po kg

27. proizvodnju lavandina ulja 50,00 kn po l

```

Članak 7.

(1) Korisnici novčanog poticaja za proizvodnju mlijeka iz članka 5.
točke 1. ovoga Zakona jesu proizvođači koji prodaju mlijeko za daljnju
preradu.

(2) Novčani poticaj iz stavka 1. ovoga članka isplaćivat će se na osnovi
prodanih i isporučenih količina mlijeka.

Članak 8.

(1) Korisnici novčanog poticaja za uzgoj uzgojno valjanog rasplodnog
podmlatka iz članka 5. točke 2. ovoga Zakona jesu uzgajivači uzgojno valjane
rasplodne stoke upisani u Upisnik uzgajivača uzgojno valjanih životinja.

(2) Novčani poticaj iz stavka 1. ovoga članka isplaćivat će se za rasplodni
podmladak domaćeg podrijetla nakon njegova uvođenja u Središnji popis matičnih
grla.

(3) Novčani poticaj iz stavka 2. ovoga članka ostvaruje se samo jedanput
u proizvodnom životu rasplodnog grla.

(4) Korisnici novčanog poticaja za rasplodni podmladak dužni su rasplodni
podmladak držati u uzgoju propisano vrijeme.

(5) Iznimno, korisnici novčanog poticaja iz stavka 4. ovoga članka mogu
izlučiti iz uzgoja rasplodni podmladak i prije isteka propisanog vremena
ako se utvrde zdravstveni poremećaji ili poremećaji koji utječu na rasplodnu
sposobnost podmlatka ili ako se utvrdi njegova nezadovoljavajuća proizvodna
sposobnost.

Članak 9.

(1) Korisnici novčanog poticaja za držanje uzgojno valjanih rasplodnih
grla izvornih i zaštićenih pasmina iz članka 5. točke 3. ovoga Zakona jesu
uzgajivači uzgojno valjane rasplodne stoke upisani u Upisnik uzgajivača
uzgojno valjanih životinja.

(2) Novčani poticaj iz stavka 1. ovoga članka isplaćivat će se godišnje
za rasplodno grlo.

(3) Korisnici novčanog poticaja iz stavka 1. ovoga članka dužni su ova
grla držati u uzgoju propisano vrijeme.

(4) Iznimno, korisnici novčanog poticaja iz stavka 3. ovoga članka mogu
izlučiti iz uzgoja rasplodna grla i prije isteka propisanog vremena ako
se utvrde zdravstveni poremećaji ili poremećaji koji utječu na rasplodnu
sposobnost grla.

Članak 10.

(1) Korisnici novčanog poticaja za proizvodnju umatičene ždrebadi toplokrvnih
pasmina (osim lipicantske) i hrvatskog hladnokrvnjaka iz članka 5. točke
4. ovoga Zakona jesu uzgajivači uzgojno valjanih rasplodnih konja upisani
u Upisnik uzgajivača uzgojno valjanih životinja.

(2) Novčani poticaj iz stavka 1. ovoga članka isplaćivat će se za rasplodno
ždrijebe nakon upisa u Središnji popis matičnih grla.

Članak 11.

(1) Korisnici novčanog poticaja za testiranje uzgojno valjanih životinja
iz članka 5. točke 5. ovoga Zakona jesu osobe koje obavljaju testiranje
ovih grla.

(2) Novčani poticaj iz stavka 1. ovoga članka isplaćivat će se za pozitivno
testiranog rasplodnjaka namijenjenog korištenju putem umjetnog osjemenjivanja
ili za prirodni pripust u provođenju performance testa, za ukupni prirast
potomaka bika u testu u provođenju progenog testa na tovne osobine i kakvoću
mesa, za pozitivno ocijenjenog rasplodnog pastuha nakon završenog ispitivanja
radne sposobnosti te jedanput godišnje za svaku maticu u testu.

Članak 12.

(1) Korisnici novčanog poticaja za nabavu uzgojno valjanih rasplodnjaka
domaćeg podrijetla iz članka 5. točke 6. ovoga Zakona jesu kupci ovih grla.

(2) Novčani poticaj iz stavka 1. ovoga članka isplaćivat će se za odabranog
bika namijenjenog umjetnom osjemenjivanju i onog namijenjenog prirodnom
pripustu ako se odlukom županijskog ureda, odnosno ureda Grada Zagreba,
nadležnog za poslove stočarstva, smije koristiti za oplođivanje plotkinja
izvan vlastitog stada.

(3) Iznimno od stavka 2. ovoga članka novčani poticaji iz stavka 1.
ovoga članka isplaćivat će se za odabranog bika namijenjenog prirodnom
pripustu u sustavu krava-tele.

(4) Novčani poticaj iz stavka 1. ovoga članka isplaćivat će se za sve
odabrane nerastove koji se koriste za oplođivanje ženskih grla.

Članak 13.

(1) Korisnici novčanog poticaja za proizvodnju sjemena uzgojno valjanih
bikova i nerasta iz članka 5. točke 7. ovoga Zakona jesu proizvođači sjemena
koje je proizvedeno od bikova i nerasta koji se koriste za ovu proizvodnju
u Republici Hrvatskoj.

(2) Novčani poticaj iz stavka 1. ovoga članka isplaćivat će se za one
količine sjemena bikova i nerasta koje su isporučene korisnicima.

Članak 14.

(1) Korisnici novčanog poticaja za provedbu uzgojnog programa u govedarstvu
iz članka 5. točke 8. ovoga Zakona jesu osobe koje sudjeluju u ostvarenju
provedbe toga programa.

(2) Novčani poticaj iz stavka 1. ovoga članka isplaćivat će se za nabavu
sjemena bikovskih očeva te za poticaj proizvođaču bika u performance testu
koji je namijenjen korištenju za umjetno osjemenjivanje.

Članak 15.

(1) Korisnici novčanog poticaja za držanje osnovnog stada prema članku
5. točki 9. ovoga Zakona jesu osobe koje drže osnovna stada goveda, ovaca
i koza, odnosno krava u sustavu krava-tele.

(2) Novčani poticaj iz stavka 1. ovoga članka isplaćivat će se za krave,
ovce i koze koje čine osnovno stado u govedarstvu, ovčarstvu i kozarstvu
jednom godišnje.

Članak 16.

(1) Korisnici novčanog poticaja za tov stoke iz članka 5. točke 10.
ovoga Zakona jesu osobe koje su prodale i isporučile utovljena grla goveda
i svinja na klanje osobama sukladno propisima o veterinarstvu.

(2) Novčani poticaj iz stavka 1. ovoga članka isplaćivat će se za utovljenu
junad od 450-700 kg žive mase na temelju obračuna uvjetnog grla mase 500
kg.

(3) Novčani poticaj iz stavka 1. ovoga članka isplaćivat će se za utovljene
svinje mase 90 kg i više.

Članak 17.

(1) Korisnici novčanog poticaja za držanje pčela i proizvodnju meda
iz članka 5. točke 11. ovoga Zakona jesu pravne i fizičke osobe koje su
vlasnici košnica pčela i proizvode med.

(2) Novčani poticaj za košnicu pčela isplaćivat će se na početku sezone
paše pčela, a za proizvodnju meda nakon njegove prodaje.

Članak 18.

(1) Korisnici novčanog poticaja za uzgoj pernate divljači iz članka
5. točka 12. ovoga Zakona jesu fizičke i pravne osobe koji se bave proizvodnjom
pernate divljači.

(2) Novčani poticaj iz stavka 1. ovoga članka isplaćivat će se za prodane
i isporučene fazanske piliće u dobi od 7-8 tjedana, divlje pačiće u dobi
od 6-7 tjedana i odrasle fazane za lov.

Članak 19.

(1) Korisnici novčanog poticaja za proizvodnju mesnog, koštanog i ribljeg
brašna iz članka 5. točke 13. ovoga Zakona jesu proizvođači koji proizvode
mesno, koštano i riblje brašno.

(2) Novčani poticaj iz stavka 1. ovoga članka isplaćivat će se za prodane
i isporučene količine mesnog, koštanog i ribljeg brašna.

Članak 20.

(1) Korisnici novčanog poticaja iz članka 5. točke 14. ovoga Zakona
jesu Hrvatski stočarsko selekcijski centar za poslove uzgojno selekcijskih
mjera u stočarstvu Republike Hrvatske i Hrvatski veterinarski institut
za poslove programa zdravstvene zaštite mlijeka u Republici Hrvatskoj.

(2) Novčani poticaj iz stavka 1. ovoga članka isplaćivat će se korisnicima
na temelju obračuna otkupljenih količina mlijeka za koje su proizvođači
ostvarili pravo na poticaj.

Članak 21.

(1) Korisnici novčanog poticaja za proizvodnju žita, uljarica i šećerne
repe jesu proizvođači koji proizvode kulture iz članka 5. točke 15. ovoga
Zakona na površini koju im za proizvodnju pojedine kulture odobre županijski
uredi, odnosno ured Grada Zagreba, nadležni za poslove poljoprivrede, sukladno
godišnjem "Operativnom planu sjetve".

(2) Godišnji "Operativni plan sjetve" utvrđuje površine za
sjetvu kultura iz stavka 1. ovoga članka za svaku županiju i Grad Zagreb,
a donosi ga ministar u roku od 30 dana od dana usvajanja državnog proračuna.

(3) Novčani poticaj iz stavka 1. ovoga članka isplaćuje se korisnicima
po hektaru proizvodne površine u dva dijela, i to prvi dio nakon dostavljene
dokumentacije nadležnog ureda o veličini odobrene površine, a drugi dio
nakon dostavljene dokumentacije o ostvarenom urodu.

(4) Korisnik novčanog poticaja iz stavka 1. ovoga članka dužan je na
odobrenoj površini proizvesti kulturu za koju ostvaruje poticaj i pri tome
primjenjivati primjerene agrotehničke mjere.

(5) Primjerene agrotehničke mjere iz stavka 3. ovoga članka propisat
će ministar.

Članak 22.

(1) Korisnici novčanog poticaja za proizvodnju lista duhana iz članka
5. točke 16. jesu proizvođači koji list duhana prodaju i isporuče za daljnju
preradu.

(2) Novčani poticaj iz stavka 1. ovoga članka isplaćuje se po kilogramu
prodanog i isporučenog lista duhana.

(3) Korisnik novčanog poticaja ostvaruje novčani poticaj za list duhana
proizvedenom i isporučenom sukladno posebnom propisu.

Članak 23.

(1) Korisnici novčanog poticaja za proizvodnju loznih sadnica (cijepova),
sadnica maslina i sadnica lavande iz članka 5. točke 17. ovoga Zakona jesu
registrirani proizvođači upisani u Upisnik proizvođača poljoprivrednoga
sadnog materijala.

(2) Novčani poticaj iz stavka 1. ovoga članka isplaćuje se po komadu
prodanoga i isporučenog sadnog materijala.

Članak 24.

(1) Korisnici novčanog poticaja za proizvodnju plodova maslina za preradu
iz članka 5. točke 18. ovoga Zakona jesu proizvođači koji plod masline
prodaju i isporuče za daljnju preradu.

(2) Novčani poticaj iz stavka 1. ovoga članka isplaćuje se po kilogramu
prodanog i isporučenog ploda masline.

(3) Korisnik novčanog poticaja ostvaruje novčani poticaj za plod masline
koji kakvoćom odgovara popisima o stavljanju u promet na unutarnjem tržištu.

Članak 25.

(1) Korisnici novčanog poticaja za podizanje novih višegodišnjih nasada
u voćarstvu iz članka 5. točke 19. ovoga Zakona jesu fizičke i pravne osobe
koje podižu višegodišnje nasade u voćarstvu, sukladno godišnjem "Operativnom
programu podizanja novih višegodišnjih nasada u voćarstvu".

(2) Novčani poticaj iz stavka 1. ovoga članka isplaćuje se jednokratno
u tijeku podizanja nasada, u kalendarskoj godini na koju se odnosi godišnji
"Operativni program podizanja novih višegodišnjih nasada u voćarstvu".

(3) Korisnik novčanog poticaja iz stavka 1. ovoga članka dužan je podići
novi nasad u voćarstvu za koji ostvaruje poticaj u roku od jedne godine
od isplate poticaja.

(4) Ministar donosi godišnji "Operativni program podizanja novih
višegodišnjih nasada u voćarstvu", kojim se za poticane voćne vrste
utvrđuju površine i regionalni raspored tih površina.

(5) Program iz stavka 4. ovoga članka donosi ministar najkasnije u roku
od 30 dana od dana usvajanja državnog proračuna.

Članak 26.

(1) Korisnici novčanog poticaja za podizanje novih nasada vinograda
iz članka 5. točke 20. ovoga Zakona jesu fizičke i pravne osobe koje podižu
nove nasade vinograda, sukladno godišnjem "Operativnom programu podizanja
novih nasada vinograda".

(2) Novčani poticaj iz stavka 1. ovoga članka isplaćuje se jednokratno
u tijeku podizanja vinograda, u kalendarskoj godini na koju se odnosi godišnji
"Operativni program podizanja novih nasada vinograda".

(3) Korisnik novčanog poticaja iz stavka 1. ovoga članka dužan je podići
novi nasad vinograda za koji ostvaruje poticaj u roku od jedne godine od
isplate poticaja.

(4) Ministar donosi godišnji "Operativni program podizanja novih
nasada vinograda", kojim se utvrđuju površine i regionalni raspored
površina.

(5) Program iz stavka 4. ovoga članka donosi ministar najkasnije u roku
30 dana od dana usvajanja državnog proračuna.

Članak 27.

(1) Korisnici novčanog poticaja iz članka 5. točke 21. ovoga Zakona
za proizvodnju grožđa na otocima, poluotoku Pelješcu, općinama Dubrovačko
primorje, Konavle, Župa dubrovačka, Seget Donji, Marina i Primošten, te
područjima grada Dubrovnika i grada Šibenika jesu vlasnici ili korisnici
vinograda upisani u Upisnik proizvođača grožđa i vina koji uzgajaju sorte
grožđa propisane Pravilnikom o vinu.

(2) Novčani poticaj iz stavka 1. ovoga članka isplaćuje se godišnje
po hektaru vinograda.

Članak 28.

(1) Korisnici novčanog poticaja iz članka 5. točke 22., 23. i 24. ovoga
Zakona jesu uzgajivači koji prodaju i isporuče uzgojene ribe i školjke.

(2) Korisnici novčanog poticaja iz članka 5. točke 25. ovoga Zakona
jesu fizičke i pravne osobe koje obavljaju gospodarski ribolov i ostvareni
ulov male plave ribe (srdele, inćuna i papaline) prodaju i isporuče fizičkim
ili pravnim osobama koje se bave preradom ribe ili vlastiti ulov sami prerađuju
ako su za to registrirani.

Članak 29.

(1) Korisnici novčanog poticaja iz članka 5. točke 26. ovoga Zakona
jesu fizičke i pravne osobe koje obavljaju preradu male plave ribe.

(2) Novčani poticaji iz stavka 1. ovoga članka isplaćuju se za prodane
i isporučene riblje proizvode.

Članak 30.

(1) Korisnici poticaja iz članka 5. točke 27. jesu fizičke i pravne
osobe koje proizvode lavandino ulje iz domaćeg cvijeta lavande.

(2) Novčani poticaji iz stavka 1. ovoga članka isplaćuju se za prodane
i isporučene količine lavandina ulja.

Članak 31.

(1) Strateška područja u smislu ovoga Zakona jesu:

1. brdsko-planinska područja,

2. područja posebne državne skrbi utvrđena Zakonom o područjima posebne
državne skrbi ("Narodne novine", br. 44/96., 57/96. i 124/97.),

3. otoci i poluotok Pelješac.

(2) Brdsko-planinska područja iz točke 1. stavka 1. ovoga članka određuje
ministar.

(3) Područja uz granicu Republike Hrvatske koja nisu obuhvaćena stavkom
1. i 2. ovoga članka a od strateškog su značaja za Republiku Hrvatsku.

Članak 32.

(1) Isplatu sredstava novčanog poticaja i naknade iz članka 5. i 35.
ovoga Zakona korisnik može ostvariti najkasnije do 31. siječnja iduće godine,
odnosno do 31. ožujka iduće godine za poticaj na osnovi točke 18. članka
5. ovoga Zakona.

(2) Iznimno od odredbe stavka 1. ovoga članka isplata novčanog poticaja
za kulturu iz članka 5. točke 15. ovoga Zakona obavljat će se prema članku
21. ovoga Zakona.

(3) Vremenski raspored isplate novčanih poticaja i naknada na temelju
stečenih prava iz stavaka 1. i 2. ovoga članka, te članka 39. stavka 2.
utvrđuju ministar i ministar financija.

Članak 33.

(1) Uvjete koje mora zadovoljiti podnositelj zahtjeva za ostvarenje
novčanog poticaja, postupak za njegovo ostvarenje, potrebitu dokumentaciju
i obrasce popisa ostvarenih novčanih poticaja, način njihove isplate te
obveze koje korisnik mora ispuniti nakon primitka novčanog poticaja propisat
će ministar.

(2) Ovlašćuje se ministar da u propisima iz stavka 1. ovoga članka propiše
prekršaje te odredi novčane kazne za te prekršaje.

Članak 34.

Poljoprivredni proizvodi proizvedeni na površinama za koje se prema
odredbama ovoga Zakona ostvaruju novčani poticaji otkupljivat će se po
zajamčenim cijenama uz uvjete propisane posebnim zakonom.

III. NAKNADA ZA DEKLARIRANO POLJOPRIVREDNO SJEME

Članak 35.

Naknada se ostvaruje za proizvedeno i isporučeno deklarirano poljoprivredno
sjeme pšenice, kukuruza, šećerne repe, soje, suncokreta, uljane repice,
duhana i krumpira.

Članak 36.

Sredstva za naknadu osiguravaju se za sve količine deklariranoga poljoprivrednog
sjemena iz domaće proizvodnje, prodane i isporučene korisnicima za upotrebu
u poljoprivredi u Republici Hrvatskoj.

Članak 37.

Korisnici naknada iz članka 36. ovoga Zakona jesu proizvođači koji su
proizvedeno sjeme iz članka 35. ovoga Zakona prodali i isporučili krajnjim
potrošačima po cijeni umanjenoj za iznos naknade.

Članak 38.

Naknada za proizvode iz članka 35. ovoga Zakona iznosi za deklarirano
poljoprivredno sjeme:

```
- pšenice                       0,25 kn po kg

- kukuruza                      2,60 kn po kg

- šećerne repe                 66,60 kn po sjemenskoj jedinici

- soje                          1,11 kn po kg

- suncokreta                    7,40 kn po kg

- uljane repice                 5,00 kn po kg

- duhana                    5.653,60 kn po kg

- krumpira                      1,00 kn po kg
```

Članak 39.

(1) Pravo na novčanu naknadu za proizvode iz članka 35. ovoga Zakona
ostvaruju korisnici naknade za pojedine vrste, sorte, partije i količine
deklariranoga poljoprivrednog sjemena domaće proizvodnje samo jedanput
do njihove uporabe u poljoprivredi.

(2) Pravo na novčanu naknadu za proizvode iz stavka 1. ovoga članka
proizvedene i isporučene tržištu u tekućoj godini ostvaruje se najkasnije
do 31. siječnja iduće godine.

Članak 40.

(1) Način i postupak ostvarivanja naknada i obrasce popisa o naknadi
za deklarirano poljoprivredno sjeme te obveze koje korisnik mora ispuniti
nakon primitka novčane naknade propisat će ministar.

(2) Ovlašćuje se ministar da u propisima iz stavka 1. ovoga članka propiše
prekršaje, te odredi novčane kazne za te prekršaje.

IV. UPRAVNI I INSPEKCIJSKI NADZOR

Članak 41.

(1) Upravni nadzor nad provedbom ovoga Zakona i propisa donesenih na
temelju njega obavlja Ministarstvo.

(2) Inspekcijski nadzor u provođenju ovoga Zakona i propisa donesenih
na temelju njega u prvom stupnju obavljaju županijski uredi, odnosno ured
Grada Zagreba, nadležni za poslove poljoprivredne inspekcije (u daljnjem
tekstu: županijska poljoprivredna inspekcija) odnosno Ministarstvo kad
je to ovim Zakonom određeno a u drugom stupnju Ministarstvo (u daljnjem
tekstu: poljoprivredna inspekcija u Ministarstvu).

(3) Poslove inspekcijskog nadzora iz nadležnosti županijske poljoprivredne
inspekcije i poljoprivredne inspekcije u Ministarstvu provode poljoprivredni
inspektori.

Članak 42.

(1) Poslove poljoprivrednog inspektora može obavljati diplomirani inženjer
poljoprivrede, s položenim državnim stručnim ispitom za poljoprivrednog
inspektora i s najmanje pet (5) godina radnog iskustva u struci.

(2) Program posebnog dijela državnoga stručnog ispita iz stavka 1. ovoga
članka propisuje ministar.

Članak 43.

(1) Poljoprivredni inspektor ima službenu iskaznicu i znak kojim dokazuje
službeno svojstvo, identitet i ovlasti.

(2) Obrazac iskaznice i izgled znaka te način izdavanja i vođenja evidencije
o službenim iskaznicama i znakovima propisuje ministar.

Članak 44.

(1) Županijska poljoprivredna inspekcija obavlja sve poslove inspekcijskog
nadzora u prvom stupnju, osim poslova za koje je ovim Zakonom određeno
da ih izravno obavlja poljoprivredna inspekcija u Ministarstvu.

(2) Županijska poljoprivredna inspekcija:

 1. provodi uvid u popis i isprave koje se odnose na ostvarivanje novčanih
poticaja za poljoprivredne i ribarske proizvode određene člankom 5. ovoga
Zakona, izuzev onih za koje je ovim Zakonom propisano da uvid provodi poljoprivredna
inspekcija Ministarstva,

 2. provodi uvid u popis i isprave koje se odnose na ostvarivanje naknada
dijela cijene za sve vrste proizvoda određene člankom 35. ovoga Zakona,

 3. naređuje korisniku povrat novčanog poticaja ostvarenog za one količine
proizvoda koji kakvoćom ne udovoljavaju propisanim uvjetima u Republici
Hrvatskoj,

 4. naređuje korisniku povrat novčanog poticaja ostvarenog za kvalitetni
rasplodni podmladak ako nije uveden u Središnji popis matičnih grla,

 5. naređuje korisniku povrat novčanog poticaja ako na odobrenoj veličini
proizvodne površine proizvede, odnosno ne proizvede kulturu sukladno odredbi
članka 21. stavka 3. ovoga Zakona,

 6. naređuje korisniku povrat naknade ostvarene za kvalitetno poljoprivredno
sjeme, ako nije umanjio cijenu za prodane i isporučene količine tih proizvoda
za iznos naknade ili ako proizvode za koje je ostvario naknadu isporučuje
pravnim i fizičkim osobama koje imaju sjedište odnosno prebivalište izvan
teritorija Republike Hrvatske,

 7. naređuje otklanjanje nedostataka pri vođenju popisa za novčane poticaje
i naknade,

 8. provjerava udovoljava li korisnik prava na novčani poticaj i naknadu
uvjetima za ostvarivanje toga prava,

 9. izvješćuje nadležna tijela državne uprave o uočenim nepravilnostima
i traži provođenje određenog postupka ako sama nije ovlaštena izravno postupiti,

10. prikuplja podatke i obavijesti od odgovornih osoba, svjedoka, vještaka
i drugih osoba kad je to potrebno za obavljanje njihovih poslova,

11. podnosi zahtjev za pokretanje prekršajnog postupka zbog povrede
odredaba ovoga Zakona i propisa donesenih na temelju njega.

(3) Poljoprivredna inspekcija u Ministarstvu:

 1. provodi uvid u popis i isprave koje se odnose na ostvarivanje novčanog
poticaja za:

- provedbu uzgojnog programa u stočarstvu, provedbu uzgojno selekcijskih
mjera u stočarstvu i zdravstvenu zaštitu mlijeka, proizvodnju sjemena (sperme)
uzgojno valjanih bikova i nerasta, držanje uzgojno valjanih rasplodnih
grla izvornih i zaštićenih pasmina, te za testiranje uzgojno valjanih životinja,
određeno člankom 5. točkama 3., 5., 7., 8. i 14. ovoga Zakona,

- podizanje novih višegodišnjih nasada u voćarstvu i novih nasada vinograda,
određeno člankom 5. točkama 19. i 20. ovoga Zakona,

- proizvodnju grožđa, određeno točkom 21. istoga članka,

 2. naređuje povrat novčanog poticaja ostvarenog za namjene iz točke
1. ovoga stavka ako ga je korisnik ostvario suprotno odredbama ovoga Zakona
i propisa donesenih na temelju njega,

 3. naređuje otklanjanje nedostataka u vođenju popisa za novčane poticaje
i naknade,

 4. provjerava udovoljava li korisnik prava na novčani poticaj i naknadu
uvjetima za ostvarivanje toga prava,

 5. izvješćuje nadležna tijela državne uprave o uočenim nepravilnostima
i traži provođenje određenog postupka, ako sama nije ovlaštena izravno
postupiti,

 6. prikuplja podatke i obavijesti od odgovornih osoba, svjedoka, vještaka
i drugih osoba kad je to potrebno za obavljanje poslova,

 7. podnosi zahtjev za pokretanje prekršajnog postupka zbog povrede
odredaba ovoga Zakona i propisa donesenih na temelju njega,

 8. rješava o žalbama protiv rješenja županijske poljoprivredne inspekcije,

 9. usmjerava, koordinira i nadzire rad županijske poljoprivredne inspekcije,

10. nadzire i ostalo propisano ovim Zakonom i propisima donesenim na
temelju njega.

Članak 45.

(1) Pravne i fizičke osobe koje podliježu nadzoru poljoprivrednog inspektora
dužne su mu omogućiti obavljanje nadzora, pružiti potrebne podatke i obavijesti
te osigurati uvjete za nesmetani rad.

(2) Pravne i fizičke osobe iz stavka 1. ovoga članka dužne su na zahtjev
poljoprivrednog inspektora u određenom roku dostaviti ili pripremiti podatke
i materijale koji su mu potrebni za obavljanje poslova inspekcijskog nadzora.

(3) Rok iz stavka 2. ovoga članka mora biti primjeren vrsti zahtjeva.

Članak 46.

(1) Poljoprivredni inspektor u provedbi inspekcijskog nadzora vodi postupak,
sastavlja zapisnik i donosi rješenje, kad je za to ovlašten ovim Zakonom
i propisima donijetim na temelju njega.

(2) Na postupak poljoprivrednog inspektora primjenjuju se odredbe Zakona
o općem upravnom postupku, ako ovim Zakonom nije drukčije određeno.

Članak 47.

(1) Ako poljoprivredni inspektor u postupku inspekcijskog nadzora utvrdi
da je povrijeđen ovaj Zakon ili propisi doneseni na temelju njega, naredit
će rješenjem da se utvrđene nepravilnosti, odnosno nedostaci uklone u određenom
roku.

(2) Poljoprivredni inspektor donijet će rješenje iz stavka 1. ovoga
članka bez odgađanja, a najkasnije u roku od 15 dana od dana završetka
nadzora.

Članak 48.

(1) U obavljanju inspekcijskog nadzora poljoprivredni inspektor može
privremeno oduzeti, do donošenja rješenja o izvršenom prekršaju ili presude
o kaznenom djelu, dokumentaciju i predmete koji u prekršajnom ili sudskom
postupku mogu poslužiti kao dokaz.

(2) O privremenom oduzimanju dokumentacije ili predmeta iz stavka 1.
ovoga članka izdaje se potvrda.

Članak 49.

(1) Protiv rješenja županijske poljoprivredne inspekcije, može se izjaviti
žalba Ministarstvu u roku od 15 dana od dana dostave rješenja.

(2) Protiv rješenja Ministarstva donesenog u prvom stupnju nije dopuštena
žalba nego se može pokrenuti upravni spor.

(3) Žalba izjavljena protiv rješenja ne zadržava izvršenje rješenja.

Članak 50.

Zaključak o izvršenju poljoprivredni je inspektor dužan donijeti bez
odgađanja, a najkasnije u roku od 8 dana od dana kad je rješenje postalo
izvršno.

V. KAZNENE ODREDBE

Članak 51.

(1) Novčanom kaznom od 40.000,00 do 80.000,00 kuna kaznit će se za prekršaj
pravna ili fizička osoba ako:

1. ostvari novčani poticaj suprotno odredbi članka 3. stavka 1. ovoga
Zakona,

2. podnositelj zahtjeva u propisanom roku ne isplati novčani poticaj
ili naknadu sukladno članku 4. stavku 2. ovoga Zakona,

3. ostvari naknadu suprotno članku 37. ovoga Zakona.

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom od 9.000,00 do 20.000,00 kuna.

Članak 52.

(1) Novčanom kaznom od 6.000,00 do 15.000,00 kuna kaznit će se za prekršaj
pravna ili fizička osoba ako:

1. ostvari novčani poticaj suprotno odredbama članka 8. stavka 3. ovoga
Zakona,

2. ne podigne nasad u voćarstvu za koji ostvaruje poticaj sukladno članku
25. stavku 3. ovoga Zakona,

3. ne podigne nasad vinograda za koji ostvaruje poticaj sukladno članku
26. stavku 3. ovoga Zakona,

4. ostvari naknadu suprotno odredbama članka 39. ovoga Zakona,

5. ne postupi po naređenim mjerama poljoprivrednog inspektora sukladno
članku 44. ovoga Zakona,

6. ne omogući obavljanje nadzora i ne pruži potrebite podatke i obavijesti
sukladno članku 45. ovoga Zakona.

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom od 3.000,00 do 8.000,00 kuna.

Članak 53.

(1) Novčanom kaznom od 1.000,00 do 6.000,00 kuna kaznit će se za prekršaj
pravna ili fizička osoba ako :

1. ne vodi propisani popis sukladno članku 3. stavku 2. ovoga Zakona,

2. na odobrenoj veličini proizvodne površine ne proizvede kulturu za
koju ostvaruje poticaj sukladno članku 21. stavku 3. ovoga Zakona.

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom od 1.000,00 do 3.000,00 kuna.

Članak 54.

Za prekršaje iz članka 51. do 53. ovoga Zakona, uz novčane kazne izreći
će se i zaštitna mjera oduzimanja ostvarenoga novčanog poticaja ili naknade
koji su ostvareni, odnosno nastali prekršajem.

Članak 55.

Pravo na novčani poticaj i naknadu, privremeno za razdoblje od pet godina,
gubi korisnik kojemu je pravomoćnim rješenjem utvrđeno da je počinio prekršaj
iz članka 52. stavka 1. točke 2. i 3. i članka 53. stavka 1. točke 1. ovoga
Zakona računajući od dana dostave pravomoćnog rješenja.

VI. PRIJELAZNE I ZAVRŠNE ODREDBE

Članak 56.

(1) Propise na temelju ovlaštenja iz ovoga Zakona donijet će ministar
u roku od dva mjeseca od dana stupanja na snagu ovoga Zakona.

(2) Iznimno od odredbe stavka 1. ovoga članka propis na temelju ovlaštenja
iz članka 31. stavka 2. ovoga Zakona donijet će ministar u roku od 15 dana
od dana stupanja na snagu ovoga Zakona te ga odmah uputiti Zastupničkom
domu Hrvatskoga državnog sabora na potvrđivanje.

(3) Do stupanja na snagu propisa iz stavka 1. ovoga članka ostaje na
snazi:

Pravilnik o načinu i postupku za ostvarivanje i neposrednu isplatu novčanih
poticaja u poljoprivredi i ribarstvu ("Narodne novine", br. 17/97., 64/98.
i 76/98.),

Pravilnik o načinu i postupku ostvarenja i neposredne isplate naknade
za kvalitetno poljoprivredno sjeme i lavandino ulje, NPK mineralna gnojiva
i sve vrste ribljih proizvoda ("Narodne novine", br. 62/98.).

Članak 57.

Danom primjene ovoga Zakona prestaje važiti Zakon o novčanim poticajima
i naknadama u poljoprivredi i ribarstvu ("Narodne novine", br. 29/94.,
9/95., 108/95. i 46/97. - pročišćeni tekst, 142/97., 47/98., 86/98.).

Članak 58.

Ovaj Zakon stupa na snagu osmog dana od dana objave u "Narodnim novinama",
a primjenjuje se tridesetoga dana od dana stupanja na snagu ovoga Zakona,
osim odredbe članka 6. točke 10. podtočke 3. koja se primjenjuje od 1.
srpnja 1999.

Klasa: 320-01/99-01/01

Zagreb, 12. ožujka 1999.

ZASTUPNIČKI DOM
HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora

**Vladimir Šeks**, **dipl. iur.,** v. r.

Zakon, NN 29/1999-582